CELEX: 32010D0214
Language: bg
Date: 2010-04-12 00:00:00
Title: 2010/214/ЕС: Решение на Комисията от 12 април 2010 година относно безмитния внос на стоки, предназначени за безвъзмездно разпределяне или предоставяне на пострадалите от земетресението през април 2009 г. в Италианската република (нотифицирано под номер C(2010) 2227)

13.4.2010   
            
            
               BG
            
            
               Официален вестник на Европейския съюз
            
            
               L 92/10
            
         РЕШЕНИЕ НА КОМИСИЯТА
   от 12 април 2010 година
   относно безмитния внос на стоки, предназначени за безвъзмездно разпределяне или предоставяне на пострадалите от земетресението през април 2009 г. в Италианската република
   (нотифицирано под номер C(2010) 2227)
   (само текстът на италиански език е автентичен)
   (2010/214/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1186/2009 на Съвета от 16 ноември 2009 г. за установяване на система на Общността за митнически освобождавания (1), и по-специално член 76 от него,
   като взе предвид искането на правителството на Италианската република, отправено на 17 април 2009 г. и 4 януари 2010 г., за безмитен внос на стоки, предназначени за безвъзмездно разпределяне или предоставяне на пострадалите от земетресението през април 2009 г. в Италианската република,
   като има предвид, че:
   
               (1)
            
            
               Земетресението се смята за бедствие по смисъла на глава ХVII В от Регламент (ЕО) № 1186/2009; следователно има основание да бъде разрешен безмитен внос на стоки, които отговарят на условията, изброени в членове 74—80 от посочения регламент.
            
         
               (2)
            
            
               С цел Комисията да бъде надлежно информирана за използването на стоките, допуснати безмитно, правителството на Италианската република трябва да уведомява за мерките, предприемани с цел да се избегне използването на стоките не по предназначение.
            
         
               (3)
            
            
               Освен това Комисията следва да бъде уведомявана относно количествата и вида на внасяните стоки.
            
         
               (4)
            
            
               Проведени бяха консултации с останалите държави-членки в съответствие с член 76 от Регламент (ЕО) № 1186/2009,
            
         ПРИЕ НАСТОЯЩОТО РЕШЕНИЕ:
   Член 1
   1.   Стоките, внасяни за свободно обращение от държавни органи или организации, одобрени от компетентните италиански органи, които те смятат безвъзмездно да разпределят сред пострадалите от земетресението през април 2009 г. в Италианската република или безвъзмездно да им ги предоставят за ползване, като въпросните организации остават собственици на стоките, се освобождават от вносни мита по смисъла на член 2, параграф 1, буква а) от Регламент (ЕО) № 1186/2009.
   2.   Стоките, внасяни за свободно обращение от спасителни групи за покриване на нуждите им по време на спасителната акция, също се освобождават от вносни мита.
   Член 2
   Правителството на Италианската република предоставя на Комисията списъка с одобрените организации, посочени в член 1, параграф 1, не по-късно от 30 юни 2010 г.
   Член 3
   Правителството на Италианската република предоставя на Комисията не по-късно от 30 юни 2010 г. цялата информация относно количеството и вида на отделните стоки, освободени от вносни мита съгласно член 1, като разпределя стоките в отделни категории.
   Член 4
   Правителството на Италианската република уведомява Комисията не по-късно от 30 юни 2010 г. относно мерките, които предприема, за да осигури спазването на членове 78, 79 и 80 от Регламент (ЕО) № 1186/2009.
   Член 5
   Член 1 от настоящото решение се прилага за стоки, внесени на или след 6 април 2009 г., но не по-късно от 31 май 2010 г.
   Член 6
   Адресат на настоящото решение е Италианската република.
   
      Съставено в Брюксел на 12 април 2010 година.
      
         
            За Комисията
         
         Algirdas ŠEMETA
         
            Член на Комисията
         
      
   
   
      (1)  ОВ L 324, 10.12.2009 г., стр. 23.